R5dwMg/zh-wiki-yue-long huggingface dataset:
而自從中國大陸改革開放之後，嚟自其他省市嘅移民開始增加，包括北京人同四川人。香港華人人口唔係全部都係漢人，亦都包括唔少少數民族，例如回族、滿族等等。華人之外嘅種族，以菲律賓人人數最多，其次係南亞人、印尼人、泰國人、英國人、日本人同韓國人。
台灣屏東縣琉球鄉籍漁船「廣大興28號」喺2013年5月9號上晝10點喺巴士海峽中華民國暫定執法線內捉魚，俾菲律賓海岸防衞隊用機關槍冇警告過就掃射、射擊佢哋嘅漁船，搞到船員洪石成中彈死咗。根據台灣嘅媒體報道，當時「廣大興28號」喺距離鵝鑾鼻東南164海浬處捉魚，嗰度喺中華民國行政院海岸巡防署護漁界線內5海浬處，喺航行嘅過程中俾菲律賓海岸防衞隊突然攻擊。
中華民國海巡署嘅巡護艦「臺南艦」接報後去到事發地點對漁船進行戒護。但係菲律賓官方話發生喺巴林塘海峽，係屬於菲律賓一部份。菲律賓海岸防衞隊嗰度發現兩艘漁船，重話其中一艘漁船想撞佢哋，於是海岸防衞隊就開火，臺灣方面嚴正駁斥同拒絕呢個講法。
中華民國外交部事發後向菲律賓抗議，透過駐菲律賓臺北經濟文化辦事處嘅代表王樂生會見菲律賓海巡署署長Rodolfo D. Isorena，要求查明真相同懲處射殺臺灣漁民嘅人。中華民國外交部話，臺灣籍漁船喺經濟海域內作業係合法行為，菲律賓方面已經違反《聯合國海洋法公約》「若一國嘅軍用船舶、政府船舶違反國際法對其他嘅船舶、飛機實施暴力或掠奪行為，唔構成海盜罪，但係要求該國負擔國際責任，以及依該國國內法對有關人員進行懲處。
菲律賓駐臺代表白熙禮喺5月10號話，菲律賓對洪石成嘅家屬深深致歉同弔唁，重希望雙方嘅司法單位共同調查事件，希望呢件事唔會影響菲律賓同臺灣之間嘅友好。菲律賓海岸防衛隊發言人巴里羅話，開槍目的係想隻船行唔到，對造成傷亡表示同情但係冇致歉。
響夏禮輔循環，反應物葡萄糖或者脂肪酸會變成乙酰輔酶A。呢種「活化醋酸」，會喺循環過程分解產生最終產物二氧化碳兼且脫氫，質子將傳遞畀輔酶菸鹼醯胺腺嘌呤二核苷酸同黃素腺嘌呤，使佢哋成為NADH + H+同FADH2。
真核生物嘅線粒體同原核生物嘅細胞質係夏禮輔循環嘅場所。佢係呼吸作用過程入便嘅一步，但響需氧型生物，佢比呼吸鏈早發生。厭氧型生物就首先遵循同樣嘅途徑分解高能有機化合物，例如葡萄糖解，但之後並唔進行夏禮輔循環，而係進行唔需要氧氣參與嘅發酵過程。
《阿索的故事》係套2020年上畫嘅香港電影，由葉念琛執導，王菀之、姜皓文、梁漢文、蔡潔、林盛斌、邵音音、文雪兒、袁富華、夏韶聲同唐詩詠主演。電影用女巴士司機做主軸，係繼2004年亞洲電視劇集《八號巴士站站情》之後出現類似題材嘅香港影視作品。
佢同阿爸住喺諧街。佢先係讀公教中學嘅小學部。之後轉過好多次學校，華文同英文學校都返過。1955年，佢返華校中正中學。呢間學校經常有左翼學生示威。為咗避呢啲華校學生造成嘅政治緊張氛圍，佢阿爸响1956年將佢轉去加冷西政府華文中學。
1976年，星加坡行動黨政府大肆捉拿左派文藝界人士，以內部安全法令拘捕過百人，唔使經審訊就長期監禁。郭寶崑同吳麗娟兩公婆响3月被捕。吳為咗照顧兩個女，焗住簽悔過書，並上電視認罪。郭唔制，就一直坐監，仲要响1977年俾政府革除公民權。
預設幾幅地圖，擲骰仔前進，有多種道具同卡片用，另外仲會觸發一啲「特別事件」。主要通過購買房產，收取對手路費、租金，令到對手破產。《大富翁4》設有系列中最為完全、獨立嘅股票系統，一般升跌唔受玩家影響，但股票產值會導致物價飛漲，可令實物嘅房產價值加倍。
六家子站係位於中國吉林省吉林市蛟河新站六家子嘅火車站，由瀋陽鐵路局吉林機務段管理，屬拉濱鐵路，郵編132506。而家呢個站係四等站，旅客可以上落，可以托運行李、包裹，貨運上只可以整車貨物發到。呢個站離拉法站19公里，離哈爾濱站247公里。
《動物朋友》，亦稱《獸娘動物園》，係由動物好友企劃發起嘅多媒體企劃。從2015年3月到2016年年底有個手提電話RPG遊戯，從2015年7月到2017年3月又有個漫畫，而從2017年1月到3月底又有個動畫。
立場新聞高層大搜捕係指2021年12月29號，香港傳媒《立場新聞》高層同新聞從業員接連被香港警務處國家安全處以「串謀發布煽動刊物」嘅罪名大規模搜捕而引起嘅事件。呢次大搜捕係自2021年6月17號壹傳媒高層大搜捕以嚟，香港警方再對香港傳媒發動大規模搜捕，引起香港本地輿論同國際社會廣泛爭議。
2021年6月17號，香港警務處國家安全處以涉嫌違反《港區國安法》「串謀勾結外國勢力」罪為由拘捕香港壹傳媒董事同高層之後，立場新聞喺6月27號宣佈將同年5月前發佈嘅文章下架，暫停接受贊助。同時，何韻詩等六人辭去董事職務，但新聞編採仍然持續運作。
2021年12月3號，保安局局長鄧炳強喺撲滅罪行委員會會議嘅記者會上，批評《立場新聞》介紹大潭峽懲教所智慧監獄嘅報道「妖魔化」智慧監獄，又話同年11月11號刊出嘅香港中文大學衝突報道「同事實不符」，「美化暴力行為」。
鄧炳強話，任何人或組織，無論係媒體定係非政府組織包裝，只要係違法、想危害國家安全，警方都會揾到證據。《立場新聞》編輯部其後回應鄧炳強嘅言論，表示會堅持報道真相，認為「唯有充分嘅言論同新聞自由，俾多元嘅觀點互相交流交鋒，先有助社會進步，長治久安」。
2021年12月29號約清晨六點，國家安全處拘捕《立場新聞》六名高層同前高層，包括前總編輯鍾沛權、前董事吳靄儀、何韻詩、周達智、方敏生同時任署理總編輯林紹桐，指六人涉嫌違反刑事罪行條例第9同第10條「串謀發布煽動刊物罪」。
另外，副採訪主任陳朗昇就被帶走協助調查。林紹桐之後辭任總編輯職務。《立場新聞》同日下晝宣佈即時停止運作，網站同所有社交媒體立即停止更新，並會喺日內刪除，《立場新聞》所有員工被遣散，而6,100萬港幣資產亦被警方凍結，係「香港國安法」實施以嚟所凍結嘅最大金額。
另外，香港記者協會主席陳朗昇喺《立場新聞》嘅Facebook專頁進行直播，嗰陣有警員手持由裁判官羅德泉發出嘅法庭手令，要求進入寓所搜查。警方話陳朗昇涉嫌串謀發布煽動刊物，之後禁止陳朗昇進行直播，又警告錄影將會構成阻差辦公。
另外，早前被控違反港版國安法，正喺大欖女懲教所還柙嘅前《蘋果日報》副社長陳沛敏亦被捕，涉及喺《立場新聞》發表煽動刊物。陳沛敏係《立場新聞》前總編輯鍾沛權嘅老婆，早喺2021年6月被香港國安處拘捕，涉嫌違反《國安法》第29條「串謀勾結外國或境外勢力危害國家安全罪」，之後被加控一項串謀刊印、發布、出售、分發或複製煽動刊物罪，意圖引起憎恨或藐視中央或特區政府等，案件押後至2022年2月24號再訊，陳沛敏還押喺大欖女懲教所。
警方國安處高級警司李桂華話，警方喺搜捕行動入面檢獲大量電腦、電子器材、電話、文件同50萬蚊現金。亦根據《香港國安法》第3條實施，凍結《立場新聞》大約6,100萬蚊資產。佢又話，警方正調查《立場新聞》喺英國設立分社嘅目的，又質疑《立場新聞》同外國勢力勾結，違反咗香港國安法規定嘅犯罪行為。
《立場新聞》被搜捕事件引起咗香港社會廣泛關注同寒蟬效應。12月30號，《立場新聞》英國分社宣佈，即日起停止一切業務，英國分社主任楊天帥辭職，網站嘅報導同社交媒體帖文亦全部移除。香港獨媒新聞亦宣佈喺2022年1月1號零時停止運作專頁，並喺日內刪除，香港獨媒新聞所有有關人員同時解散。
喺臺灣，香港組織同人權團體喺12月30號發起「聲援香港新聞自由，抗議極權清算《立場》」集會，手舉「香港自由」嘅海報遊行到中國銀行臺北分行集結，聲援被逮捕嘅《立場新聞》高層，同時抗議香港政府侵犯新聞言論自由。
羅意庭係香港籃球員，綽號「阿庭」，司職控球後衛，有「港版艾佛遜」稱號，身高176厘米，體重64公斤，香港籃球代表隊主力球員，效力過新青聯籃球隊同南華籃球隊，2010年加盟中國籃球職業聯賽球隊福建潯興，成為歷來第四位進軍中國籃球職業聯賽嘅香港球員。
北俱盧洲，又叫北拘盧洲、鬱單越、鬱怛囉、郁多羅鳩留、嗢怛羅矩，係佛經所記四大部洲之一，係佛敎世界觀一部份。佢形似方版，四四方方，正方形，喺須彌山北，畀大鹹水海包圍。洲中人人平等安樂，壽足千年。洲中有樖高樹。
馬提索夫出生喺波士頓。1954年入學哈佛大學，專攻法國文學。1960年呢一年間喺國際基督教大學研究日文。1962年開始搬去柏克萊加州大學，受到瑪麗·哈斯嘅強烈影響，去研究喺泰國講嘅拉祜話。1967年佢取得博士學位。
台6線，又稱舊後汶公路、龍汶公路，係台灣一條省道，係苗栗縣最重要嘅地方聯絡公路，西起苗栗縣後龍鎮龍港，初向東南沿後龍溪、南勢溪谷地上行，過苗栗市界後喺分叉路轉向東，至後龍溪南岸後沿谷地右側上溯，至苗栗市區南側嘅育民工家後轉上龜山大橋，通過公館鄉後南行至後龍溪北岸，後沿河谷上溯至苗栗縣大湖鄉溫泉口同台3線相連，全長31.
台六線舊線曾經同台13線共線，行經苗栗市至公路、龍岡道口、苗栗市魚市場、苗栗監理站、苗栗市西山商圈、苗栗市戶政事務所、苗栗市福麗里活動中心、苗栗市三山國王廟、國立聯合大學、育民工家等。而家台灣絕大部分地圖仍係舊線。
喺九運會結束咗之後，吳坪楓就跟住廣東青年隊打咗2002年嘅中乙聯賽，並喺嗰個賽季跟隨球隊升級到甲B聯賽。而喺甲B賽場打咗2年之後，由於深圳科健解散，吳坪楓去咗江蘇舜天隊度踢波，一直到2008年先至返到廣東。
佢返咗廣東之後就入咗去廣州醫藥度繼續踢波，直到2012年嘅中超聯賽結束為止。到咗2013年1月11號，佢同姜寧、李健華一齊去咗廣州富力隊踢波。到咗2014年11月15號佢先至正式係廣東省人民體育場辦嘅告别賽入面正式退咗役，結束咗自己13年嘅足球職業生涯。
清唇齒擦音，係有啲話可以聽到嘅啞音。萬國音標用/f/來表示。清唇齒擦音，按發聲特徵，係清音，係唇齒擦音。響聲韻學上，佢係輕唇音聲母，中古時叫非母同敷母，兩者只係古音轉移，由濁轉清時，留低原本唔送氣音同送氣音嘅區別。
波蘭轉舞係一種源自波蘭嘅舞蹈，喺舞步上會用到大量嘅捧起動作同跳躍，而且女方成日會圍住男方旋轉。喺節奏上，波蘭轉舞會用瑪祖卡式噉嘅節拍，不過喺速度上比較快，閒閒地會去到 160 bpm 甚至 240 bpm 都有。
Lisp當其時分成好多派，大家都有意整返套共通，就出現Common Lisp，同樣就出咗隻Common Loops作為物件導向版本。依個版本之後演化成CLOS，意謂Common Lisp Object System。
喺20世紀40年代，Sidney Farber喺波士頓兒童醫院嘅研究，發現葉酸同癌症之間嘅關係。1948年，Yellapragada Subbarao發現甲氨喋呤，可以阻止葉酸嘅代謝。1953年，美國FDA批准咗甲氨喋呤用喺癌症上面。
托比·霍士，本名羅拔·F·霍士，係美國嘅遊戲設計師同埋作曲家。佢係2015年做咗一款廣受大衆俾好評論嘅角色扮演遊戲《Undertale》同埋佢相關嘅遊戲《Deltarune》。佢嘅作曲家事業就由網絡喜劇《Homestuck》開始。
荃灣街市天台遊樂場，香港公園之一，遊樂場之一，喺荃灣，荃灣街市街，荃灣街市天台，另三邊為川龍街、海壩街同眾安街，英文叫Tsuen Wan Market Roof Top Playground。行政上歸荃灣區。
《人民公敵》係一部1931年嘅美國全有聲黑幫電影，由William A. Wellman執導，改編John Bright同Kubec Glasmon無出版過嘅小說《Beer and Blood》。主演係占士格尼、珍哈露。
《消失的子彈》係一部2012年上映、香港同中國大陸合拍嘅民國懸疑犯罪電影，由樂視娛樂投資有限公司及英皇影業有限公司出品並發行，香港導演羅志良編劇及執導，爾冬陞擔當監製，並由劉青雲、謝霆鋒領銜主演。全片以民國初年為背景，講述咗警探郭追聯合警政官松東路調查一宗發生在兵工廠嘅連環殺人事件，隨著調查工作嘅深入，相關當事人先後離奇死亡，兩人及身邊人亦被追殺，情勢險象環生，然而最終嘅真相就出人意料。
警察局嘅金局長將呢件案交由善於偵探推理嘅警政官松東路同埋神槍刑警郭追聯合調查，點知郭追嘅助手「新警察小五」喺調查過程中慘死，松東路逐漸瞭解咗事情嘅真相，但松並唔願意相信自己嘅推理，經過同埋殺夫女囚傅源嘅通信，松終於願意揭露呢個其中不可思議嘅秘密。
2001年夏季世界大學生運動會係第21屆世界大學生運動會，喺2001年8月22號到9月1號喺中華人民共和國北京市舉行。呢次係中國第一次搞夏季世界大學生運動會。嗰屆中國喺獎牌榜以54金、25銀、24銅排第一。
耶穌吩咐門徒夜晚過海去格拉森，係要醫治嗰啲俾鬼附嘅人，可以見到耶穌愛靈魂嘅心。當時已經天黑，有幾個門徒係漁夫，熟悉船隊運作情形，所以話係門徒將耶穌一齊帶去。耶穌身體好攰瞓咗，因為佢係完全嘅人，佢所施行嘅神蹟證明佢亦係完全嘅神。
新西街國際大酒店入面有628間客房同6間別墅，亦有好多間餐廳同酒吧、多功能宴會廳同埋國際會議中心。重整咗好多種康樂設施，包括KTV、室外游水池、羽毛球場、桑拿浴室、網球場同埋高爾夫練習場、釣魚山莊、商場等。
大廟灣刻石，又叫地堂咀刻石，係香港最早有紀年嘅刻石，喺新界西貢區清水灣半島南部嘅大廟灣地堂咀，鄰近佛堂門一帶。石刻喺南宋咸淳十年刻，記載咗當時官富場鹽官嚴益彰去到南北佛堂遊覽，同埋嗰度附近嘅佛堂門天后古廟嘅歷史。
佢比較擅長打雙打比賽，球員生涯早期同美國嘅Eric Butorac拍檔打雙打多，佢哋拍檔贏咗三個冠軍，至2007年底拆夥。之後嗰五年幾，J 梅利同43個人拍檔過打雙打，至2013年佢開始同澳洲嘅John Peers拍檔。
碧山，係新加坡中部嘅一個社區，位於大巴窑以北，宏茂橋以南，實龍崗以西，面積大約3平方公里，主要係住宅區。個名嘅由來係一個叫做碧山亭嘅廣東籍墳場。呢個墳場喺1870年左近由來自廣州、惠州同埋肇慶嘅移民所建立，而新市鎮正正就起喺舊墳場之上。
呢樖嘢同龍血樹一樣都生得好慢吓，因為佢出世之後10幾年以上嘅樹先至開花。而樹幹係短而粗，樹葉比較堅硬兼羽狀分裂，一般生嗮喺莖頂，而線形裂片度有嚿中脈，邊緣向下攣，葉色係深綠，而佢啲葉基嗰度有刺。植種方面，公乸都唔同品種。
事發後，由於事發嘅IP地址出自伊朗一帶，所以無法查證係邊位仁兄搞事。有自己話係中國紅客嘅網民呼籲反攻伊朗網站。之後伊朗廣播大學嘅官網都被淪陷，頁面喺百度俾伊朗網軍攻擊後出現黑屏重寫出「Long live the People's Republic of China」、「You have been hacked for our country's website.
有媒體話呢單嘢喺中國大陸東部地區嘅上班高峰期發生，因伺服器故障，造成百度損失咗超過CNY￥700萬。 重有中國大陸部份評論話伊朗親政府分子報復中國網民支持反對派而攻擊百度。重有評論話呢次伊朗網軍入侵一事，可能係美國政府為咗打壓中國大陸嘅經濟發展，從而搞出挑釁中伊關係嘅行為。
艇仔粥係一種廣東粥。最先來自廣州荔灣西關一帶，原本係一啲水上人家用小艇喺荔枝灣河面經營販賣，所以叫「荔灣艇仔粥」，據講係由魚生發展出來。艇仔粥嘅主要配料有魚肉、瘦肉、油炸鬼、花生、蔥花，亦有加入浮皮、海蜇、牛肉、魷魚等。
傳統嘅廣州人認為艇仔粥要喺艇上面食，並以河水煮成嘅粥水先有風味，而家用嘅自來水唔及以前。而家傳統做法嘅艇仔粥已經買少見少，廣州黃埔區仍然有一老人喺佢漁艇上以傳統做法賣粥。受到環境所限，廣州最後嘅艇仔粥已差唔多消失。
美國為什麼要轟炸珍珠港，最初係一個中國內地網民提出嘅問題，之後喺知乎搜尋出現，排喺最先嘅標準答案話係因為日本向廣島同長崎投下原子彈，殺死十幾萬人，所以美國要咁做。呢個誤解歷史嘅說法，以致知乎搜尋嘅結果，因而引來香港同台灣甚至中國内地一啲網民嘅批評。
Zoom係由Zoom Video Communications開發嘅視像對話軟件。喺唔使畀錢嘅服務下可以使超過100人喺40分鐘內做視像對話。喺要畀錢嘅服務下就可以使最多1000人喺無限制嘅時間內去視像對話。
馬田壆一帶系山貝河合流嘅地方，兩河勒分別源至大棠同塘頭埔，該處起有馬田橋連結元朗新墟同十八鄉各村。1950年代起，馬田壆開始有人定居，逐漸發展成條雜姓村落，村口咁兩旁大多數系永久屋宇，周邊就以寮屋為主。
事關馬田壆村為處河交匯噉，居民常受水浸困擾。政府於1963年落實元朗防洪工程計劃，將山貝河河道再起成條大明渠同數條支渠，現時馬田壆村內仍然保留著數條原山貝河河溪。早年有村民喺村內搭建咗一個簡單天后神位作供奉，祈求風調雨順。
2006年，貫通元朗南嘅十八鄉路通車，將馬田壆村一分為二。2011年，恒基兆業就一幅位於馬田壆嘅地皮向城規會申請改扒地段以發展低密度住宅，但遭到否決。業主向居於應該噉嘅花農收地，惹法律糾紛同衝突，其間花農多次遭人騷擾，直到2018年遷出。
呢條路初期係條好窄嘅馬路。後嚟唐拾義製藥廠搬入，跟住桂林喺1980年代搞開發而整闊到23～32m闊度。後嚟因為太多車流搞到大塞車，桂林市政府又將呢條路搞改造，重喺2001年4～9月搞過一系列升級工程，重喺條路西邊起咗條立交橋。
複辭係種修辭方法，即係指將同一個字詞多次用喺同一個子句，每次表達唔同嘅意思。複辭可以係將同一個字詞，中間隔住其他字詞用，或者緊相連接嚟用，唔同用法會令到啲字喺句中有唔同嘅詞性同意思。複辭係複疊嘅一種，同時可以係用到反複。
《一百萬零一夜》係套2008年嘅英國電影，由丹尼鮑伊做導演，粗略改編印度作家Vikas Swarup嘅2005年小說《Q & A》。故仔講印度有個好窮嘅後生仔憑自己舊時經歷玩贏《百萬富翁》。主演係迪柏特爾。
《異能仨》係一部2019年美國超級英雄驚悚電影，由禮切沙也馬蘭做導演、監製、編劇，呢套片係沙也馬蘭之前拍嘅電影《不死劫》同埋《思·裂》嘅續集。主演係布斯韋利士、森姆積遜、James McAvoy、Spencer Treat Clark、Charlayne Woodard、安雅泰萊采兒。
布哈里後來喺2003年、2007年同2011年參選總統但係都輸咗。2014年7月，佢避過一次疑似由博科聖地發動嘅自殺炸彈襲擊。2014年12月成為全體進步大會嘅總統參選人，並且喺2015年大選當選做尼日利亞總統。
亞細亞支線，又叫做亞細亞線、台鐵殼牌倉庫支線、迺生產石油支線，路線由淡水站分岔後，以英商嘉士洋行倉庫做終點站。全長0.3公里。亞細亞支線遺留落嚟嘅部份鐵道、月台等已經喺2000年畀政府劃入英商嘉士洋行倉庫古蹟區。
過江新娘喺新加坡口碑唔錯，但男女主角徐彬同黃暄婷就喺紅星大獎2021嘅時候，都未能當選爲10大受歡迎男／女藝人，賽果令人意外。有評論就話，係因為10大嘅成績係有一半來自抽樣調查結果，而調查係喺2020年12月進行，所以賽制對佢哋不利。
喺2014年10月11號17點50分到，佛山市公安局公交分局同濟路站警務室嘅執勤人員喺巡緊呢個站嘅D出入口差唔多去到樓梯嗰邊嘅垃圾桶上面，睇到有隻冇人認嘅書包，好多人都以為呢個書包入面裝住炸彈。不過搞緊地鐵站巡邏嘅民警用咗金屬探測儀查過下，都重話可能有炸彈都未定。
結果公交分局就馬上將呢個站嘅D出入口封閉，嚟查清楚呢單嘢。而特警嚟咗呢度用技術手段差過下冇人認嘅書包之後，證實冇可疑，一開包之後查到入面裝住好多生活用品同大把嘅電腦書響度，而呢個過程搞到地鐵站嘅D出入口封閉咗差唔多一個鐘。
自由崙，意思係自由地，係一個捷克人Vít Jedlička宣稱建立咗嘅而未俾國際承認嘅蚊型國家，佢哋聲稱塞爾維亞同克羅地亞嘅Gornja Siga係佢哋嘅領土。第時正式得到國際承認之後就會變成全世界第三細嘅主權國家。
川澄奈穗美係日本足球員，踢中場，曾經喺2008～2016年間為日本女子足球代表隊出場82次，入咗20球。佢代表日本參加過2011年FIFA女子世界盃、2012年夏季奧林匹克運動會同2015年FIFA女子世界盃。
小林彌生係日本足球員，踢中場，曾經喺1999～2004年間為日本女子足球代表隊出場54次，入咗12球。佢代表日本參加過1999年FIFA女子世界盃、2003年FIFA女子世界盃同2004年夏季奧林匹克運動會。
臺北大眾捷運股份有限公司係臺北捷運系統嘅營運機構，係特許經營機構。股東包含臺北市政府、新北市政府、中華民國交通部、唐榮鐵工廠、台北富邦商業銀行、兆豐國際商業銀行、合作金庫銀行等七家法人，其中臺北市政府持股73.
臺北捷運公司喺1994年7月29號成立。2006年接手貓空纜車，並喺2007年7月4號正式對外營運。2014年12月16號，轄下嘅臺北市立兒童新樂園正式開幕，取代舊有嘅臺北市立兒童育樂中心。2015年3月24號，孫以濬正式上任北捷嘅總經理，中間轉過幾次手，最近到2017年11月20號，北捷董事長一職由顏邦傑代理。
多倫多公車局嘅失物認領處喺呢個站，即係無論係喺巴士、街車、地鐵抑或車站唔見咗嘢，都係去呢度搵，但係佢淨係開星期一至五返工時間，週未同公眾假期都唔開，甚至長假期前後都可能唔開。單車喺度淨係會留30日，其他嘢留60日，過期冇人認領就會交畀警局拍賣。
Bay 喺1966年2月26號啟用。初期其實係個轉車站，當時上下層月台都有用，但係當時試行嘅係一種嘅所謂Y形行車路綫，向東或者向西嘅乘客會唔知去上層定下層等車先啱，結果同年9月5號開始 ｢試行6個月｣ 放棄Y形行車路綫，但係其實多倫多公車局冇心恢復Y形路綫，結果1號綫同2號綫永久分開，下層月台變成廢站。
A.C.E，係韓國經紀公司BEAT INTERACTIVE推出嘅五人男子組合，成員由東勳、Wow、Jun、金柄官、Chan組成，喺2017年5月23號以單曲〈CACTUS〉正式出道。團名「A.C.E」嘅意思係「Adventure Calling Emotions」，擁躉名係「Choice」。
2019年10月23號，劉天球喺部落格一篇文章入面，批評馬哈迪領導作風同希望聯盟背道而馳，指出「希望聯盟4個政黨除咗土著團結黨26名國會議員外，仲擁有113名國會議員，只要一場大選，馬哈迪所屬嘅土著團結黨將會係最大嘅輸家，「其他政黨可以組成更好嘅政府」言論引起咗爭議。
土著團隊黨同黨員紛紛斥責劉天球言論相當無禮，土著團隊黨最高理事拿督莫哈末拉菲同希望民主行動黨檢討雙方嘅政治合作關係。民主行動黨發表呢個只係屬於劉天球個人言論，唔代表佢哋黨嘅立場，表示希望聯盟由4黨聯合組成，無盟黨領袖應該發表分裂言論。
坐東向西，面闊三間11.7米，深兩進22.35米，佔地261.5平方。懸山頂，磚木石結構，正脊龍船脊。瓦頂有舉折同升起，两沓都係擡樑式架樑，有如意紋裝飾。頭門有石春鋪前廊。大門前後各有兩條木檐柱。十一架樑同山墻墻體承重，入門有擋中。
1940年10月19號，由於打緊第二次世界大戰，扎哈蘭俾意大利皇家空軍控制住而成為空軍基地。1950年，扎哈蘭得7000人口。1991年2月25號，一粒伊拉克嘅導彈炸中美軍營地，導致賓夕法尼亞州嘅28位美國後備軍人死咗。
扎哈蘭一帶係熱帶沙漠氣候，成年都好熱。喺夏天最熱嘅月份測到＞40℃嘅高溫，最高紀錄係51.1 °C。但一到咗冬天最凍嘅月份，有時熱量好快翠消失嗮，溫度比較少見噉降到−2 °C，最低紀錄係1984年1月創造嘅−5 °C低溫。
深水埗關帝廟，最初叫做協天宮，其後改名叫深水埗武帝廟，係香港一座關帝廟，供奉三國嗰時蜀國嘅大將關羽，喺九龍深水埗海壇街同界限街嘅交界，間廟後面係深水埗公立醫局，係九龍區唯一供奉關帝嘅廟宇，由華人廟宇委員會打理。
深水埗關帝廟清朝中期起嘅，年份就無從考究，清朝光緒十七年重修過。關帝廟嘅位置原本係喺深水埗海旁，廟後就有小丘，前面係大海，有唔少上落貨嘅碼頭。當地人就起咗呢座供奉關帝嘅廟宇，祈求保祐貿易嘅忠誠。廟外重起咗一座「玉仙亭」，原本用嚟欣賞海景。
基馬拉斯大馬路空中走廊又叫基馬拉斯大馬路空中綠廊係氹仔市中心區慢行交通計劃構想之一，呢嗰方案構思係沿氹仔基馬拉斯大馬路中間起一條空中步道，為呢區居民提供方便、舒適嘅行人環境連接中央公園、區入面嘅學校、同埋起緊嘅運動場道輕軌站之類嘅設施，空中走廊亦可以作為基馬拉斯大馬路嘅行人天橋設施，結合街道美化同重整運動場圓形地之類嘅工作，優化附近嘅步行環境，形成呢區慢行嘅交通環境。
2012年12月21號，土地運輸工務局參考咗望德聖母灣大馬路步行系統嘅成功經驗，提出進一步延伸氹仔步行系統建設，提出基馬拉斯大馬路空中走廊計劃，之後發展到氹仔四大步行系統規劃，包括基馬拉斯大馬路起空中走廊、亞利雅架圓形地起行人天橋、湖畔花園到龍環葡韻起步行徑、小潭山起觀景台，話會爭取響2016年全部搞掂。
2014年11月21號，土地運輸工務局透過社區傾計、整展覽板、電話調查之類，向氹仔居民介紹有關項目計劃同瞭解氹仔居民嘅出行習慣同對呢個計劃嘅意見，響政府完成最初研究方案嘅基礎到，進一步同居民說明同溝通，務求完善同落實最終設計，爭取出年招標。
2018年1月1號，土地運輸工務局為咗爭取全長七百米左右嘅基馬拉斯大馬路空中走廊計劃響今年動工，再響原來計劃到優化基馬拉斯大馬路同運動場圓形地天橋落腳點同位居、天橋橋面淨寬改做四米，同埋調整天橋體型同整體高度、重整運動場圓形地重調整圓形地各個出入口，閂減天橋橋面嘅電動行人輸送帶、單車徑、而綠化帶改做簡單綠化裝飾等。
單案由美國首席大法官 華倫寫判決書，法院8個大法官 Hugo Black、Stanley F. Reed、Felix Frankfurter、William O. Douglas、Robert H. Jackson、Harold H.
Amanda因為佢跟進嘅一位受助者再次跳樓自殺，感到極之傷心同挫敗，加上工作壓力，令佢嘅抑鬱症越嚟越深，打算走上天台結束生命…。一位尋死嘅專業社工，一位努力活下去嘅初哥義工，同一位從旁指導經驗豐富嘅導師，點樣透過一個熱線電話，揭開一段令人震驚嘅童年往事，解開一個潛藏不解嘅心結，挽回一條因抑鬱症而自殺嘅生命……。
Signal係一款由 Signal Foundation 同 Signal Messenger LLC 開發嘅跨平台加密即時通訊程式，透過互聯網一對一或者群組發訊息，亦可以發檔案、語言訊息、相同片。另外，亦有提供一對一嘅語音同視像對話，Android 版本可以當成短訊程式。
Signal採用自由同開放軟件，用戶端以 GPLv3 條款發佈，而服務器源碼以 AGPLv3 條款發佈。Android 官方程式通常都係有用專有嘅 Google Play 服務，但係就算冇咗，由於有後備嘅開源源碼，都可以實現到所有程式嘅功能。
崑劇既折子戲《脫阱》係《紅梅記》裏面既唱段，個古仔同粵劇既《再世紅梅記》折子戲《脫阱救裴》一樣，都係講李慧娘死咗之後，冤魂不散，化做人形，知道太師想殺咗同李慧娘神交既裴禹，所以喺夜晚既時候喺書房現身，二個人重逢首先係嚟個午夜互訴情話於書房裡。
喺捷克共產黨第一書記亞歷山大·杜布切克嘅領導下，捷克斯洛伐克顯示出越嚟越強烈嘅獨立傾向。杜布切克喺國內政治改革嘅過程中，提出咗「帶有人性面孔嘅社會主義」，呢個方案並唔似1956年匈牙利嘅改革一樣，完全拋棄晒舊有嘅傳統。
李璐喺1992年10月喺山西呂梁柳林縣出世，1999年5月17號因為自己跌跛，導致下身癱瘓而一直未讀過書，十足似文盲噉。但佢一直都冇棄權，14歲時通過自學識字，16歲時喺紅袖添香網發佈咗大概16萬幾字嘅言情小說。
阿歷克塞率兵廢黜尼基弗魯斯三世而恢復咗科穆寧家族由於伊薩克一世退位而中斷嘅統治，從而繼承一個崩潰嘅帝國並面對帝國同小亞細亞嘅突厥人同埋巴爾幹半島以西嘅諾曼人嘅持續戰爭。阿歷克塞成功阻止咗帝國嘅衰弱並復興軍隊，最終佢同佢後代嘅成就被稱為「科穆寧中興」。
王家嶺煤礦係中國大陸國家發改委核准，國務院常務會議批准，由華晉焦煤有限責任公司投資嘅山西資源開發項目。王家嶺煤礦，嚮山西鄉寧縣河津市境內，井田大約180平方米，儲量23.42億噸，可採儲量10.36億噸，而家開採緊2號煤同10號煤，煤種係中灰、低硫、特低磷嘅瘦煤。
長沙縣係中華人民共和國湖南省長沙市嘅縣。長沙縣喺湖南中部偏北嘅地方，北接汨羅、平江，東接瀏陽，南面係湘潭市嘅岳塘區、株洲，西面係開福區、芙蓉區、雨花區、天心區，西北面係望城區。面積1997.15km²，人口116萬。
香港地產建設商會，簡稱地產商會、地建會，係由一班地產商喺1965年成立嘅商會組織。商會有幾百個會員，會員可以喺地產及建造界功能界別投票，依家界別嘅立法會議員就係地建會嘅秘書長龍漢標。由於呢個會係代表一眾地產商嘅利益，所以唔少人都將佢睇成係地產霸權嘅象徵之一。
地產建設商會組成、架構同埋運作一直都好神秘，外界對商會所知一向唔多。喺2010年5月，香港有線電視試過根據《公開資料守則》，喺同 一年4月就香港地產建設商會成立宗旨同埋幹事資料呢啲基本資料向警察牌照課攞料，但係警方即日就話噉樣涉及私隱，要知道索取理由及得到商會同意而拒絕提供。
之後記者繼續追問警方點解唔肯公開，但警察依然喺度耍太極。直到21日後，有線終於收到回覆但只係披露咗商會嘅宗旨。而幹事嘅資料就以《私隠條例》為由，話因為涉及個人資料而唔肯提供。結果記者同警察牌照課話想知道商會嘅註冊資料亦都衰咗。
郭毅喺第一次參加踢足球嗰陣就係喺2010年嗰陣，佢加盟咗博維斯塔嘅青年隊之後，重喺2012年初嗰陣入埋一線隊度踢波。而佢第一次出場係喺2012年4月1號對柏多恩斯隊嘅比賽入面。之後佢喺2012年嘅夏天嗰陣轉咗會去葡萄牙超級足球聯賽嘅馬列迪穆足球會預備隊度踢波。
佢第一次出場係喺2013年9月18號對陣波圖嘅比賽入面。之後雖然話佢喺2014年1月份俾人租借到湯狄拿度踢波，但佢凈係踢咗1場波就走咗。喺2014年5月12號，湯狄拿足球會官方就公開宣佈郭毅嘅正式加盟。
橫紋肌溶解症係人體肌肉細胞壞死嘅一種疾病。受損嘅肌肉細胞釋放出崩壞後嘅產物入咗血流，部分例如肌紅蛋白嘅物質會對腎造成損害，導致腎衰竭。症狀包括肌肉疼痛、嘔吐、意識混亂，症狀嘅嚴重性係睇肌肉受損嘅程度同埋係咪發生腎衰竭。
肌肉受損可以由外部原因導致，例如車禍受傷、過度鍛煉、藥物副作用、毒品酒精成瘾、感染等等。有啲人因為遺傳嘅原因會有較高嘅橫紋肌溶解症發病率。通常用血尿檢查診斷，治療方法主要係通過大量嘅靜脈滴注，再嚴重啲嘅要做洗腎。
對於災難事故入面發生嘅橫紋肌溶解症同併發症就需要特別重視，地震區域嘅醫療救援工作係需要專業嘅技能同設備。呢個病最早喺20世紀有相關嘅記載。1941年嘅倫敦大轟炸令人發現咗呢個病嘅機制。連馬都會因為一啲原因有呢個病。
1995年3月，廣州日本人學校設立委員會向廣東省教育廳申請搞學校，結果批准喺花園酒店入面搞兼準時喺1995年4月開學，學校正式改名做「廣州日本人學校」。時隔一年，學校搬到天河區嘅中信廣場入面。到咗2003年7月，科學城校區落成，學校正式搬入科學城。
響早幾日內華達州黨團會議，有桑德斯支持者唔滿意內華達州民主黨主席處理選舉爭議手法，即場搞搞鎮，掟凳，強行熄啦叭，甚至對主席作出死亡恐嚇，桑德斯譴責暴力行為，同時指出呢件事係一個警號，要求各州民主黨高層公平對待佢嘅支持者，令到黨內人士擔心民主黨團結出咗問題，對選情有唔好影響。
肯塔基只係接受民主黨人投票，加上前總統克林頓響兩屆選舉都係肯塔基初選到贏出，希拉里響上屆到亦曾經擊敗過奧巴馬，選情原本被睇高一線，但係希拉里提倡潔淨能源，令佢響呢個煤礦重鎮流失咗唔少藍領支持，結果只係險勝。
Bedford OB同以往WTB嘅最大分別在於佢嘅直濕同埋尾牙由擺喺底盤中間改為擺喺偏左。不過Bedford OB只係出咗73架，就因為第二次世界大戰爆發而停產。喺戰事期間，Bedford改出同OB差唔多設計嘅OWB。
龍虎山雙屍案係一宗1970年5月17號喺香港龍虎山發生嘅凶殺／命案。一對情侶俾一個懷疑精神有問題男人殺死，事發當日係女方生日，佢哋揀喺龍虎山慶祝生日，結果雙雙遇害。男死者港大畢業，當時任職教書先生，女死者係柏立基師範學院學生。
2017年6月27號，有勒索軟件冒充係Petya利用永恆之藍漏洞喺歐洲地區大肆傳播，呢個勒索軟件被命名為NotPetya。佢帶有較強嘅政治目的進行攻擊，即進行破壞而唔係要贖金，即使受害者支付贖金亦唔會得到任何密鑰，因為NotPetya根本就冇編寫密鑰上傳模塊到控制者嘅伺服器。
港車北上，係香港特區政府同廣東省政府喺2023年開始推出嘅一項計劃，畀合資格嘅香港私家車可以喺冇攞常規配額下，經港珠澳大橋往返香港同廣東省。計劃喺2023年6月1號接受申請，並喺7月1號畀獲批嘅香港私家車用港珠澳大橋。
2022年臺灣海峽危機係指中國人民解放軍因為美國眾議院議長佩洛西訪問臺灣，以軍事演習為藉口，喺臺灣周圍展開嘅一系列軍事行動。相對於同樣由中國共產黨引發嘅1996年臺海危機，今次中國解放軍發射嘅導彈唔單止飛越臺灣本島，部分實彈射擊區域亦已經覆蓋到中華民國實際控制區嘅內水同領海範圍入面，解放軍首次出現喺臺灣本島東岸附近演習，解放軍嘅軍艦、軍機都有跨越臺灣海峽中線。
係中國廣東廣州嘅水產交易市場，2016年10月1號開業，位置喺從化街口，流溪河東邊隔籬嘅河東路同埋街口大橋交界東邊，龍井路隔籬。佢亦係接收喺2016年6月21號搬走咗嘅從化區大型水果交易市場而留低嘅用地做水產市場用途。
1915年，美籍華人伍藉磐將無軌電車嘅經驗帶到嚟廣州而發展咗廣州嘅交通事業。喺電車未開通之前，廣東電車有限公司買咗好幾部嗌「Leus」嘅四個轆啲車到廣州市區入面搭客，但係呢啲車嘅質量差到笑甩大牙，加上成日發生車禍，結果嗰時嘅政府唔再畀呢啲車出街。
喺中華人民共和國成立咗之後，廣州話要重新搞返電車嘅初期準備工作，就喺1951年8月24號，廣州市人民政府財政經濟委員會批准成立籌委會嚟負責起無軌電車。喺1958～1959年，籌委會派咗技術人員同工人去咗北京電車公司嗰邊學嘢。
而1987年第一次喺人民路高架橋底用咗預捷構件嘅方式嚟整無桿線網出嚟，再喺1994年開咗第一部空調嘅電車路線。而105號電車同104路電車差唔多噉行，加上客流太少嘅關係，結果105號電車喺1990年就停咗。
1993至1997年，廣州起緊1號綫，搞到從中山七路到中山二路一帶出現交通癱瘓，影響嗮嗰時101、102、104同107號電車嘅營運而兜嗮去東風路嗰邊行，甚至重出現「有咗地鐵之後，重使唔使搞電車？」嘅講法。
由1985年去到1998年，電車嘅路線除咗北邊嘅總站變咗去而家嘅機場路同廣園中路嘅交界西南邊嘅三元里村入面、大東門總站因為東濠涌高架橋嘅工程而搬咗去農林下路口嗰度、南方大廈站改咗名嗌文化公園站同埋珠江大橋腳總站移咗嚟而家嘅中山八路汽車客運站嘅對面之外，其它都冇乜點變嘅。
喺2002年，廣州電車第一次用咗二桿合一嘅方式，喺中山路同埋而家嘅康王路同埋三元里大道嗰邊搞電車路線網。喺2003年1月23號，廣州電車第一次喺人民橋、解放橋同埋江灣大橋嗰度搞路線網。由於12號、13號、14號嘅電車通咗車，廣州電車第一次入咗河南。
呢三種電車由1974年用到1989年。佢哋係用解放牌載重汽車嘅底盤，喺車嘅前面同後面用大弧度嘅擋風玻璃。嗰時因為中國內地嘅工業技術比較落後嘅關係，加上都重未夠條件加啲新車，搞到客流量成日超過營運能力，結果整汽車嗰個團隊佢哋將技術改革咗，攞單卡車嘅車廂改成絞接型通道車嚟加大營運能力。
呢種電車喺2007年開始用，係中國內地第一部無障礙觀光無軌電車。由於佢嘅樣比較靚，加上車身嘅圖都係花嘅樣比較多，所以俾好多廣州當地嘅市民話咗佢係「春田花花」，呢種車係引入咗交流變頻技術，佢優化咗空調同變頻系統嘅同時，重提高咗成部車嘅技術性能。
呢種電車係由廣州市電車公司自己設計同開發，由廣州市電車公司同廣州駿威客車有限公司夾手一齊出，用咗2007年嗰時嘅國際先進客車技術同理念嚟研發嘅一種電車。佢用咗好多中國內地同西方國家入面，啱嗮城市公共交通嘅新型技術、結構同工藝，冚唪唥都用咗技術先進同有一定成熟經驗嘅中國內地產品，夠嗮高配置、齊全，技術先進、成熟，啱嗮性價比同費效比嘅要求。
受到解放戰爭勝利同中國東北解放嘅影響，學校根據上級批示，喺平津戰役打嗮之後馬上帶學生坐火車到天津一帶。學校喺1949年2月6號搬到天津後，喺湖北路58號，重改名做「第四野戰軍幹部子弟學校」而繼續辦學。
1949年9月初，學校又跟埋解放軍團隊去到湖北漢口下滑坡，重改名做「中南軍區兼第四野戰軍幹部子弟學校」而繼續辦學。但到咗1950年初，由於抗美援朝戰爭關係，軍區為咗防止美國軍隊突然打沉學校而搬到武昌東湖地區。
1955年2月同1956年8月，為咗紀念六一兒童節同八一軍隊，學校先後改名做「廣州六一小學」同「廣州八一小學」。後嚟考慮到軍區首長啲仔女返學路途太遠嘅關係，喺東山達道路嘅部隊大院搞咗分教處。學校改名做八一小學無耐，學校為學生安全起見而搬到黃華路重開辦初中班，學校改名做「廣州八一中學」，甚至保留咗附屬第一、第二小學，而達道路嘅分教處改名做「廣州八一中學附屬第二小學」。
1964年8月，校方轉交畀地方政府統一睇實。1966年9月，受到文革破四舊浪潮影響，嗰時讀完六年級啲學生冇埞升學關係，而開辦咗七年級。但時隔一年，其他學校開始復課之後，七年級啲學生去到七中、培正、62中同喺黃華路嘅八一中學繼續讀書。
但家長諗注留返學生喺八一讀初中，重向東山區教育局提出開辦初中，由於嗰時毛澤東話「教育要革命，學制要縮短」嘅關係，教育局同意咗喺1968年9月開辦初中，校名亦改做「廣州市八一學校」，嗰時凈得5年小學同2年初中。
直到1970年6月，第一屆初中4個班啲學生畢嗮業，家長強烈要求學校開辦高中，後嚟廣州市教育局收到料而好快批復咗喺1970年9月正式開辦，不過學制凈得2年。直到1982年，學校一共開辦咗12年學制，但隨後考慮到教育戰線太長，就將三年高中斬咗。
日高範子係日本女配音員、演員、廣播主持人、旁白，之前曾經係偶像歌手，結婚前叫伊東範子，響東京都千代田區九段出世。代表作有接觸嘅女主角淺倉南、龍貓嘅草壁皋月、亂馬½嘅天道茜、飛越巔峰嘅高屋法子、犬夜叉嘅桔梗同埋名偵探柯南嘅世良真純。
門徒落到海邊，馬可福音記載耶穌先「催佢哋上船」，大概係驚佢哋俾群眾利用擁立佢為王，但係佢哋等到天黑先至上船。加利利海係個內陸湖，由於湖形狹長，又俾陸地包圍，經常會突然返起風浪。湖嘅北端只有四英里，門徒搖櫓已經行咗十幾里，已經好近終點。
到咗四更天，即係朝早三至六點，重未天光，耶穌見到門徒隻船逆風好辛苦，就喺耶穌喺海面上行去門徒隻船嗰度。門徒喺黑暗之中睇得唔不清楚，以為係傳說中嘅鬼怪邪靈，尖叫起嚟，馬太福音重記載彼得喺海上行去耶穌嗰度，因為信心唔夠而下沈，而俾耶穌救起嘅事蹟。
保柏有限公司係香港一間保險公司，又稱保柏香港，1976年成立，母公司喺英國，母公司保柏集團的保險公司財務實力評級被國際評級機構惠譽評為「A+」。保柏已獲香港保險業監管局授權在香港經營，並受其監管。佢賣緊醫療保險服務，包括住院及手術保障、門診保障、產科保障、癌症治療保障、危疾保險、住院現金保障。
因為一次做太空船船長時，吸收咗宇宙射線，而令身體出現突變，變成一個有石頭皮膚同非常強壯嘅人。原本只可以舉起五噸，但因為有訓練就提升到可以舉起100噸。佢多次同變形俠醫打過，而最近重喺水底打贏Namor。
太歲緣起歲星，歲星即係木星。古人觀天定時，歲星約莫十二歲行黃道一週，是為一辰。歲同年相近，而一歲為日行黃道一週。如冬至到冬至。歲星在黃道十二方位，就代表一歲，十二歲一週。之不過歲星實情行快少少，行快千分之廿二，唔夠十二。
太歲既然咁重要，以後所有曆都會跟住佢。曆年起首一定有太歲在某干支，而某干支就係年干支。古人信日月星辰都有靈，久而久之，就附會成神話，道教亦發揚光大。太歲有如帝王，平民百姓受唔起，要迴避，最後變成禁忌，有犯太歲之說。
第六屆香港選舉委員會有1,500個席位，分為五大界別。當中當然委員有362人、機構提名委員156人同選舉委員982人。由於港區人大同政協嘅當然席位得190席，佢哋可以去其他界別登記做委員就可以自動攞到1席，今屆有15人噉做，變相令選舉委員減到967人。
早午餐係響早餐時間同午餐時間之間食嘅餐。英文Brunch就係代表breakfast同lunch嘅結合。佢通常響禮拜日食，因為果日啲人要做禮拜或者訓晏咗，所以早餐同午餐一齊食。早午餐份量比早餐豐富，但食物就同早餐同午餐差唔多。
小倉 優子係日本知名偶像同寫真偶像，千葉縣茂原市萩原町出身。擁有可愛嘅外型係佢嘅特色，事關生得標致兼拍旖眾多比堅尼泳衣寫真，喺日本男性中具有相當嘅知名度。2011年10月7號，小倉優子同佢嘅髮型師男友菊池勳註冊結婚，並喺當地時間2011年10月10號喺美國夏威夷搞婚禮。
《新異變人》係套喺2020年上畫嘅美國超級英雄恐怖電影，由Josh Boone執導，改編驚奇漫畫嘅同名團隊「New Mutants」，套片係「變種特攻電影系列」嘅第13部同埋最後一部電影。主演係Maisie Williams、安雅泰萊采兒、Charlie Heaton、Alice Braga、Blu Hunt、Henry Zaga。
隻揪sir，原名鍾俊邦，外號又叫「香蕉糖」，係一個香港差佬，喺反送中運動裏面因為對普通市民大叫同佢隻揪而出名。佢個樣俾人貼到周街都係，貼到去香港每一幅連儂牆，仲貼到去台灣英國加拿大。事後都有市民因為受佢嘅感召，寫信畀嗰時警隊阿頭盧偉聰邀請同香蕉糖隻揪，不過盧偉聰無作安排。
懷阿瀝阿瀝係美國夏威夷州嘅一座死火山，喺夏威夷群島西北嘅高華兒島嗰度，佢嘅全名係懷阿瀝阿瀝火山。呢座山係成個地球入面，最濕𣲷𣲷嘅地區。其中呢座山嘅海拔1549米嘅位係落雨得最多嘅地方，俾人話成係「全球濕極」。
因為嗰度唔單止喺1912年嗰陣出現過11,500mm嘅年降水量紀錄同時，甚至喺1982年出過年平均降雨量17300mm嘅紀錄。重有報告話喺1978年到2007年期間，呢度嘅茂伊島入面，碧博地區係落得雨最多嘅地方，雨量可以去到年平均10300mm。
呢座山就喺夏威夷西北邊嘅高華兒島嗰度，嗰邊重係夏威夷群島入面，第二高嘅地區，海拔有1544米。不過呢個地區差唔多日日都落雨嘅。喺呢座山嘅阿拿卡爾沼澤地區嗰度有一大片嘅熱帶雨林同沼澤響度。雖然話嗰度可以畀人入去探險，但一定要好小心先至得，因為嗰度濕到好似個大水凼噉㗎。
雖然話嗰幾次嘅數據都係有啲變噉，但喺美國國家氣候數據中心嗰邊眞係記低咗嗰30年嚟噉嘅降雨量數據。喺美國嘅國家氣候網路數據中心同埋健力士世界大全都有寫咗「懷阿瀝阿瀝係世界上落雨嘅時間最多嘅地方」，其中佢每年嘅平均降雨量方面，可以去到11455mm嘅恐怖紀錄。
老鼠愛大米係一首喺2004年12月底到2005年就㷫嗮成個網絡嘅熱門歌曲。呢首歌係由楊臣剛負責作詞同作曲，王啟文嚟負責主唱。而之後俾香香、郭美美、胡楊林等人同楊臣剛都唱過呢首歌。而呢首歌曲出咗街之後就俾其他歌星唱咗好幾個唔同嘅語言版本。
喺踏入咗21世紀之後嘅中國，由於出現咗好多種唔同嘅娛樂活動，而音樂喺業餘嚟講，已經越嚟越少人關注。不過由於網路時代已經殺到，甚至畀嗰時嘅新一代後生仔女將呢首歌當成係佢哋上網過程入面嘅伴奏音樂同舒緩放鬆神經嘅一種工具。
1951年6月1號，廣東省衛生廳出錢喺廣州荔灣區沙面一帶開咗間醫藥公司，初期嗌中國醫藥公司廣東省公司，重喺第二年開咗第一間門市部同改名做中國醫藥公司廣州分公司。1955年成立咗下鄉工作小組嚟負責送藥到廣州市屬下嘅鄉下地區。
1963年成為中華人民共和國指定嘅麻醉藥品供應點，1年後亦喺漢民路開咗廣東第一間專賣獸藥嘅商舖。1973年將醫藥同藥材兩個商業系統合併而成立藥品公司。1978年成立咗廣州市新藥商店。1980年，公司開咗嗰時中國大陸聞所未聞嘅「總經銷、總代理」嘅藥品分銷模式。
醫院倉庫喺1986～1989年間攞咗中國大陸醫藥「四好」倉庫嘅稱呼，1990年升級成醫藥商業國家二級企業標準。隨後工廠因唔夠用嘅關係，1995年，公司先後將倉庫搬到白雲區凰崗一帶，總部搬到大同路103號。
2001年，公司改制成有限責任公司兼改名做廣州醫藥有限公司，1年後又將原有嘅醫療器械、化學試劑同實驗玻璃玻璃儀器三間批發部商舖合併，組建成廣州器化醫療設備公司。2004年，公司正式衝出廣東，喺湖北同埋福建成立咗分公司，亦喺凰崗成立咗中國大陸第一間醫藥商業現代藥品物流中心。
2007年俾商務部批准，正式成為中外合資企業。2009同2010年先後喺佛山同深圳成立咗分公司，重喺2010年成為亞運會嘅運動員專用藥械唯一配送單位。2011年，公司喺陝西、海南成立咗分公司。2013年喺獅山搞咗物流中心，2014年衝出中國大陸，喺香港搞咗間分公司。
香港2021年移民潮，係指由於逃犯條例修訂草案風波後，北京未經香港人同意，單方面強加推行《香港國安法》同埋大幅度修改香港選舉制度，加上香港警察以《香港國安法》名義拘捕唔少泛民主派陣營人士，甚至導致壹傳媒停運，結果引起嘅移民潮。
聖地亞哥金波斯特拉火車出軌係指2013年7月24號西班牙嘅火車出軌意外，一架由馬德里駛向費羅爾嘅Alvia列車喺駛到Angrois嘅A Grandeira一個彎位嘅時候出軌，出軌地點距離聖地亞哥金波斯特拉車站大約3公里。
列車喺轉入發生意外嗰個灣嗰陣速度達191 km/h，比速度限制80 km/h超出多過一倍，車長發現超速嘅時候，啓動咗緊急剎車。呢單意外被一個鏡頭影到，顯示13卡列車全部出軌，其中4卡反轉咗。喺意外發生嘅地點，使用嘅列車自動保護系統係Anuncio de Señales y Frenado Automático。
事故嘅司法調查喺2018年12月結束，列車車長Francisco José Garzón同Adif交通安全總監Andrés Cortabitarte係唯一嘅被告。截至2019年7月，仲等緊省法院處理上訴，以便2020年可以審判。
媒體報導，嗰架列車喺出事地點時速有成一百八十公里，而嗰段高速鐵路由於有彎道，速度上限係八十公里。嗰架列車嘅司機亦困喺車相，受輕傷。媒體亦報導，司機話，火車過彎嘅時速有成190公里。個彎係由 Ourense 去 聖地亞哥德孔波斯特拉，八十公里長大直路之後，嘅第一個彎位。
喺2011年12月10號通車時，亦有火車過彎時震動，令到部份乘客失去平衡。件事原因係技術問題定係人為疏失，重調查緊，司機扣留問話，佢有超過三十年嘅駕駛經驗，重喺社交網站上分享超速揸火車嘅相，出事之後啲相就冇咗。
耶穌將上帝嘅國比喻做五穀生長成為莊稼。耶穌係撒種嘅人，種子係上帝嘅道，種子藉住上帝嘅能力發芽生長。發苗、長穗同結粒比喻做人成長嘅過程，收成就係得到嘅果效同祝福。呢個比喻係為咗令門徒進一步了解撒種比喻嘅意義，用種子嘅生長嚟講明屬靈生命嘅進步同提升。
《天姬戰》係一部2011年美國動作驚悚電影，由薩克薛達做導演、編劇。主演係Emily Browning、Abbie Cornish、Jena Malone、Vanessa Hudgens、Jamie Chung、Carla Gugino、Oscar Isaac。
故事設定喺禁酒時期嘅新澤西州大西洋城。由史提夫布斯美飾演Enoch 'Nucky' Thompson），佢係喺1920年代同1930年代嘅禁酒令期間躍升成為掌控大西洋城嘅政治人物。第二季內容發生喺1921年2月至8月之間。
根據實際應用需要，濾紙可以分成定性濾紙同定量濾紙兩種。普通過濾操作用定性濾紙就夠，而如果要用重量法做定量分析就一定要用定量濾紙。喺重量法入面，濾渣需要經過充分洗滌之後同定量濾紙一齊加熱到高溫直到重量唔變為止，喺爾個過程中定量濾紙會變成灰，爾個過程叫做灰化。
佢立場傾向親中派，認為香港係中國嘅一部分。佢喺2017年接受《信報》旗下刊物訪問嘅時候，經歷過六四、保釣等歷史時刻，更加堅定相信自己中國人嘅身份。佢又曾經撰文批評民進黨喺台灣嘅執政腐敗民粹。不過，佢喺評論2020年台灣總統選舉結果嘅時候，就呼籲北京政府應該多加尊重香港民意，否則需付上更大代價。
周有光係中國嘅作家同教育家，江蘇常州人。早年成日研究經濟學，差唔多50歲時開始研究同設計漢語拼音方案，後嚟佢份方案喺1958年俾中華人民共和國語言學部門通過，同埋喺1982年將佢設計嘅拼音方案列入到拼寫語體中文嘅國際標準。
民國初年，北腿泰斗仇振榮同南拳之王杜英豪搞咗場擂臺大戰，嗰時仇振榮先得10歲，親眼睇到阿爸俾杜英豪殺死咗，而杜英豪變成武術界出嗮名嘅大英雄。雖然杜英豪係個重情義嘅人，但佢重喺度掛住仇振榮係點死嘅，佢唔睇名利之餘重決定帶住佢老婆同仔女去上海匿埋。
亞速團，以前叫「亞速營」，係烏克蘭其中一個準軍事志願營，喺烏克蘭衝突中戥烏克蘭東部嘅親俄分裂分子作戰，同時向烏克蘭內政部報告嘅。呢個由民族主義政治人物創立嘅團體着認為係極端民族主義嘅，並且引發有極大爭議，因好多領導人同成員部份噉公開右翼極端主義政治立場同使用相應嘅符號與及喺德國有聯繫同交流撈同樣係右翼極端分子嘅第三路線或者同一運動。
呢個民兵組織係喺2014年春由民族主義政治人物柯勵·離殊歌同德美突羅·哥展斯基作為亞速營建立，來提供軍事支持畀烏克蘭軍隊來打擊烏克蘭東部啲親俄分裂分子。成個夏季，呢個營不斷噉壯大，並喺2014年9月得內政部長啞申·亞華哥夫  嘅法令擴大為「亞速特種作戰團」。
2019年亞速團因喺社交網絡Facebook上發表仇恨言論而着禁之後轉用Instagram。嗰度都做埋廣告畀喺馬里烏播嘅培訓課程，但冇提到有準軍事部隊嘅參與。因此並非所有啲參與者都知道到底邊個實際上組織咗啲培訓。
民兵領導人同好多成員係極右翼組織烏克蘭愛國者、SNA 或者右柵嘅成員 。據《20分鐘》報導，啲人當中有嘸少係新納粹分子同反猶分子，好多着認為係極右民族主義者。呢個團嘅財政支持包括烏克蘭寡頭Ihor Kolomojskyj 。
2014年11月上旬，內政部長啞申·亞華哥夫任命呢個團嘅指揮官華點·突羅因做警察局局長管基輔地區。2014年12月，烏克蘭總統波羅申科授予烏克蘭公民身份畀白俄羅斯部隊戰士社希·歌律基遲。1990年代後期以來，歌律基遲一路係白俄羅斯同俄羅斯新納粹運動嘅成員。
根據Belltower 新聞雜誌嘅研究，亞速營同厭世師招募成員跟國際國家社會主義黑金屬現場。聯絡人係着判謀殺罪嘅新納粹Hendrik Möbus 、M8l8th 樂隊嘅歌手同 NSBM 音樂節Åsgårdsrei嘅組織者 Alexey Levkin以及法國黑金屬樂隊Peste Noire嘅歌手 Famine。
亞速營着認為係啲極端民族主義者。呢個團使用嘅標誌性標誌係黃色背景上嘅藍色狼鉤。Wolfsangel 亦都着親衛隊第2師使用。另外，呢個單位隻舊標誌，隻一直使用到2015年8月11號嘅，上高有一隻黑太陽，係右翼場景裏頭廣泛使用嘅符號。
政治學家伊環·卡查挪符斯基將呢個團體嘅意識形態做比較畀個團體烏克蘭愛國者嘅意識形態，話到「SNA/PU倡導到一種新納粹嘅意識形態，帶埋極端民族主義同種族主義嘅。呢層都適用喺……啲成員喺亞速營、好多足球狂熱團體同埋另開一啲服務於呢個團隊嘅人。
因容忍右翼極端主義作戰部隊，烏克蘭政府受到過批評。烏克蘭政治學家 Anton Shekhovtsov 捉呢個營描述為公開嘅右翼極端分子。目前嘅烏克蘭政府照舊係呢個部隊成員嘅敵人。喺2014年10月嘅一次採訪中，內政部長亞華哥夫證實，「大多數」亞速戰士係有「佢哋自己嘅世界觀」，但否認佢哋使用嘅符號撈納粹有拏褦，而強調佢哋係保衛緊國家免受啲納粹親俄羅斯分裂分子破壞。
儘管呢個團經常着認為具有反猶太傾向，但公開嘅猶太社區成員亦都有喺其中服役過。最突出嘅例子之一係納坦·夏先，佢領導過猶太百人隊喺Euromaidan期間，亦都認為自己係亞速營嘅聯合創始人之一。亞速營指揮官安德烈·比列茨基強調，佢本人嘸係反猶太人或者種族主義者。
安東尼奧·弗里德里科·迪卡華路·莫塔  ，係巴西政治人同軍人，喺巴西塞阿拉州嘅格蘭哈出世。喺1908年到1912年間做塞阿拉州副州長。諾古拉亞西奧利喺1912年1月24號被逼辭職之後，由渠代理州長職務，直到1月25號宣誓就任塞阿拉州長，任期至1912年7月12號。
2017年12月，香港大學開始咗圖書館治療犬試驗計劃，希望幫助同學舒緩考試壓力。而九歲嘅Jasper就加入咗香港大學圖書館，由主人Gary負責照顧佢。嗰陣傳媒形容，佢個樣傻下傻下但係好乖。至於平日生活方面，佢高60cm，每日要食兩餐、出外行街4次、經常要睏覺。
1893年1月，由於東亞世紀寒潮南下侵襲，由嗰個月18號開始，北邊由基隆到南邊嘅嘉義一帶都出現大範圍落雪，重出現咗觀音白頭、雞籠積雪等奇觀。尤其喺臺灣北邊嘅桃竹苗一帶，喺18號晚黑連續落咗三日暴雪，積雪一度超過200mm。
林智遠自畢業後一路從事會計行業，做過唔同會計師事務所，2005年創立遠景會計師事務所做公司主席。佢亦做過香港華人會計師公會會長、香港會計師公會副會長。2021年12月19號，佢喺2021年香港立法會選舉選舉委員會界別選舉以970票排名第40贏得議席，由2022年1月1號上任。
中央集團係泰國最大嘅五間企業集團之一，亦係東南亞最大嘅零售商。佢喺1947年成立，旗下產業主要包括喺歐亞各國設立同控股嘅酒店同百貨公司。集團創始人鄭心平1927年由中國海南移民到泰國曼谷，集團係家族控股。
係黎巴嫩嘅軍人，納巴泰省Marj 'Ayoun人。佢曾經喺1975年黎巴嫩內戰期間成立咗南黎巴嫩軍隊，多年嚟佢因為佢同以色列政府有過親密嘅熱情合作同政治協助嚟打擊黎巴嫩政府、敘利亞政府同真主黨而出名。
《男親女愛》，係香港無綫電視翡翠台時裝處境喜劇，喺2000年2月21號至7月7號期間首播，共100集，由鄭裕玲同埋黃子華領銜主演，並由原子鏸、鄧健泓、苑瓊丹、胡楓、陳彥行、蕭亮、蔣志光、阮小儀同埋楚原聯合主演，監製徐正康。
呢套劇創下非黃金時段最高收視，平均35點、最高50點嘅收視紀錄。呢個紀錄同後來2005年《大長今》、2008年《溏心風暴之家好月圓》同埋2009年《宮心計》持平。 2000年劇集播完後曾推出舞台劇，係無綫少數接住有推出舞台劇嘅電視劇。
《奇異博士》係一套喺2016年上映嘅美國超級英雄電影，由漫威漫畫旗下嘅同名漫畫角色改篇。呢套戲係由史葛迪歷遜執導，莊史柏茲、羅拔卡喬編劇。由漫威影業製作，和路迪士尼電影工作室負責發行，係漫威電影宇宙嘅第十四套電影。
荒川惠理子係日本足球員，踢前鋒，曾經喺2000～2011年間為日本女子足球代表隊出場72次，入咗20球。佢代表日本參加過2003年FIFA女子世界盃、2004年夏季奧林匹克運動會、2007年FIFA女子世界盃同2008年夏季奧林匹克運動會。
羅賓最廣為人知係佢出現喺蝙蝠俠漫畫入面，作為蝙蝠俠助手，1940年羅賓第一次喺 Detective Comics出場，之後經歷過幾代唔同嘅羅賓，蝙蝠俠同羅賓呢個組合，有時會俾人叫做 Dynamic Duo。
羅賓曾經喺 Star Spangled Comics 第65至130期以單獨形式出現，第一套以羅賓做主角嘅漫畫系列喺1991年出版，故事講述Tim Drake 點樣受訓成為第三代羅賓。呢兩套漫畫喺出版後都大受歡迎，於是 DC漫畫喺1993年為羅賓推出獨立單行本。
喺蝙蝠俠出現之後一年，作者 Bob Kane 同 Bill Finger 就將羅賓呢個角色加入故事入面，喺1940年以 Boy Wonder形象出現喺 Detective Comics 第38期。Robin the Boy Wonder造形概念，係嚟自Errol Flynn嘅電影《俠盜羅賓漢》，不過之後又改口話羅賓概念係嚟自知更鳥而唔係羅賓漢。
Dick Grayson 原本只係家族雜技團裏面嘅細路仔，之後，Dick 嘅屋企人俾黑社會殺死咗，Dick 就做咗孤兒仔。好彩蝙蝠俠收留佢，重教佢打交同埋調查技巧，無幾耐，佢就成為咗第一代羅賓啦。之後着住羅賓衫嘅 Dick 就同蝙蝠俠一齊將殺佢屋企人嘅兇手繩之於法。
2007年初，足壇出現咗上海聯城擁有者、著名商業家朱駿準備出資收購上海申花嘅消息。之後兩間足球會發出合併公示，聯城重正式向中超聯賽委員會提出退出參加跟住落嚟嘅2007賽季比賽嘅申請，到2月10號中國足協同中超聯賽委員會收唔到反對意見，正式批准雙方合併。
原申花嘅投資方被收購後，退出咗新足球會，而原本上海聯城嘅擁有者朱駿就做咗新申花嘅主席。聯城嘅主教練吉梅內斯做咗新申花嘅主教練，原申花嘅主帥吳金貴最初被派去海外進修，不過賽季後期最終接替咗吉梅內斯嘅位置。
由於兩支足球會原本都係中超球隊，雙方陣容本來就相對完整，合併造成新申花人員嚴重過剩，球隊被外界戲稱為「魔獸」。而好多原本兩隊嘅球員就因此陷入冇波踢嘅境地，而且由於已經錯過咗中國足球轉會嘅期限，大多數都唔能夠喺嗰個賽季轉會。
奧德修斯一喺斯加利亞島醒咗，就見到斯加利亞島嘅公主瑙西卡。瑙西卡話自己之前嗰晚夢見雅典娜叫佢去海邊，嚟到海邊就搵到不醒人事嘅奧德修斯。奧德修斯哀  瑙西卡幫手，瑙西卡就帶奧德修斯去見佢嘅父皇同母后。國王唔知奧德修斯係邊個，但得知奧德修斯嘅處境就肯派艘船送佢返屋企。
盧森堡廣播電視集團，又叫做RTL集團係盧森堡嘅一個媒體集團，其主要持股人係德國媒體巨頭貝塔斯曼。RTL集團在10個國家擁有54家電視台和29個廣播電台。RTL喺德國、法國、比利時、荷蘭、盧森堡、西班牙、匈牙利、克羅地亞、印度同俄羅斯等國都擁有電視台，並且仲喺世界各地有眾多嘅節目製作公司。
后翼棄兵係最古老嘅開局之一，1490年嘅 Göttingen手稿有提過呢個開局，之後係17世紀 Gioachino Greco 有分析過佢。喺 18世紀，Philipp Stamma 好推薦使用呢個開局，亦都令呢個開局有時以佢嘅出生地命名做 Aleppo 棄兵。
愛情犀利哥係韓國KBS電視台喺2007年9月3號至2008年5月2號首播嘅日日連續劇，由趙東赫、韓智慧、金智錫、劉仁英、李英恩、金燦宇等演出。2010年6月4號起每晚喺香港時間晚上8點至9點半喺香港亞洲電視高清亞洲台同本港台播出。
2013年胡域治襲擊事件係發生喺英國倫敦胡列治嘅一單襲擊案，大概發生喺當地時間2013年5月22號下晝2點20分左右，英國陸軍皇家近衞團軍嘅樂隊鼓手李域比放工經過倫敦胡列治惠靈頓街時，俾兩名襲擊者殺死。
英國警方喺下晝2點20分收到有人報警關於胡列治襲擊事件，喺惠靈頓街接近胡列治南部循環路約翰威爾遜街交界，離李域比駐守嘅皇家砲兵營有300至400米遠。李域比當時放工，身穿印有「英雄救援」字眼嘅T恤。佢俾一架Vauxhall Tigra蓄意撞到，之後俾兩名襲擊者用刀同菜刀斬死，兩名襲擊者重想斬佢個頭落嚟。
年輕女孩佘小倩係哇到寶網購平台嘅忠實用戶，更加係大寶嘅頭號粉絲！小倩最大嘅願望，就係能夠去哇到寶返工，然後同馬大寶一齊並肩作戰，成為同大寶一樣魅力無限嘅職場強人！當小倩意外網買到住著鬼大寶嘅AI杯後，佢就以為對方係隻厚臉皮冒認馬大寶嘅野鬼！